Асен Босев
Где го чукаш, где се пука

chitanka.info

Най-забавен в този клас

е умникът Атанас.

Питаш ли го — отговаря

изумително другарят.

Онзи ден го питах: — Как

си в училище, юнак?

— Много хубаво, изядох

два чудесни шоколада.

— Бива ли го твоят чин?

— Не. Такъв е той един —

можеш само да поседнеш,

трудно е да се излегнеш.

— Кой е най-добър другар

и кое му дава чар?

— Най-добър другар е Гриша,

че ми дава да препиша.

— А какво

четиво,

Атанасе, най обичаш

и любимо го наричаш?

— Аз чета с велико щастие

само листове за ястия.

— Слушай имаш ли мечта

и кажи каква е тя?

— Моята мечта е малка:

самомислеща писалка —

тя задачи да решава,

мене да не затруднява

и сама да прави класните,

за да са прекрасни те!

— Как учебната година

ти желаеш да премине?

— С девет месеца ваканция

и да съм в почивна станция.

— Кой предмет ти е любимия,

физика ли или химия?

— Моят най-любим предмет

е лъжица пълна с мед.

Пак го питам вчера аз:

— Ами кой учебен час

предпочиташ, Атанасе?

— Предпочитам междучасие.

— Браво, Атанасе, браво,

я кажи ми ти направо

общо имаш ли с труда?

— О, разбира се, че да.

Аз полагам труд голям

три пъти на ден да ям!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.